**Eesti Kaubandus-Tööstuskoda** 27. märts 2023

E-post: koda@koda.ee

**Eesti Rahvusvaheliste Autovedajate Assotsiatsioon**

E-post: eeel@eeel.ee

**Eesti Tööandjate Keskliit**

E-post: employers@employers.ee

**PÖÖRDUMINE**

**Seaduseelnõu ettepaneku koostamiseks**

Lugupeetud partnerid.

Eesti Rahvusvaheliste Autovedajate Assotsiatsioon (ERAA), Eesti Kaubandus-Tööstuskoda ja Eesti Tööandjate Keskliit ühendavad ettevõtteid, kes soovivad kaasa rääkida ja anda oma panuse enda tegevusala paremaks korraldamiseks. Liitude liikmeskond moodustab märkimisväärse osa Eesti tööandjatest, kes oma majandustegevuses peavad toime tulema järjest karmistuvate reeglite ja inflatsiooniga ning konkureerima teiste Euroopa Liidu ettevõtjatega.

Eesti Vabariigis registreeritud ettevõtete suhtes reguleerib välislähetuse tasu maksmist Vabariigi Valitsuse 25.06.2009 määrus nr 110 „Töölähetuse kulude hüvitiste maksmise kord ning välislähetuse päevaraha alammäär, maksmise tingimused ja kord“ (edaspidi *määrus*). Viimati on määrust muudetud 2015. aastal, redaktsioon jõustus 01.01.2016 (RT I, 29.12.2015, 48). Lisaks määrusele reguleerib päevarahade maksmise korda tulumaksuseadus (TuMS), mille viimane päevarahade maksustamist puudutav redaktsiooniline muudatus jõustus ka 01.01.2016.

TuMS § 13 lg 3 p-i 1 ja määruse § 7 lg 1 p-i 3 kohaselt on välislähetuse päevaraha maksuvaba piirmäär 50 eurot välislähetuse esimese 15 päeva kohta, kuid kõige rohkem 15 päeva kohta kalendrikuus, ja 32 eurot iga järgneva päeva kohta. Liitude liikmete andmetel ei vasta senise regulatsiooniga kehtestatud päevaraha maksimaalne maksuvaba enam ettevõtjate vajadustele.

Majanduses on seitsme aasta jooksul kriiside tõttu toimunud märkimisväärsed muudatused ja liikmesriigid kasutasid kriisides erinevaid meetmeid oma ettevõtjate toetamiseks. Konkurentsis püsimiseks ja edukaks majandustegevuseks ühisturul peaksid ettevõtjatel olema võimalikult sarnased lähtepositsioonid. Seda mõjutab töötasusid ja makse puudutav regulatsioon, sest sellest lähtub suuresti toodete ja teenuste hinnastamine.

Ettevõtjatele on tööjõukulu oluline komponent välislähetuse päevaraha, mille eesmärk on hüvitada isikule välisriigis viibimisega seotud suurenenud igapäevakulud. Erinevalt lähetusega seotud kuludest (eelkõige kulud toidule) ei ole maksuvaba päevaraha piirmäär pikka aega tõusnud – see on kehtinud alates aastast 2016 ehk seitse aastat.

Samal perioodil on näiteks OECD riikides inflatsioon olnud 22%, Euroopa Liidu riikides 20% ja maailmas 30%. Seetõttu peavad Eesti töötajad päevaraha maksuvaba piirmäära ületavad kulud tasuma oma palgast või peab Eesti tööandja tasuma tulu- ning sotsiaalmaksu tegelikke kulusid katvalt maksuvaba piirmäära ületavalt päevaraha osalt. Kumbki lahendus pole päevaraha maksuvaba piirmäära eesmärgiga kooskõlas ja seab Eesti ettevõtjad teiste liikmesriikide ettevõtjatega võrreldes kehvemasse positsiooni.

Enamik Eesti välislähetustest toimub Euroopa Liidu riikidesse, mistõttu on piirmäära tõstmisel kohane lähtuda just nendes riikides toimunud muutustest. Mitmed riigid, nagu näiteks Soome, uuendavad päevaraha maksuvabu piirmäärasid igal aastal.

Ettevõtlusorganisatsioonide liikmete arvates tuleks eeltoodud regulatsiooni (TuMS ja määrus) kaasajastada ja maksuvaba päevade erisusega jätkamise korral kehtestada uued määrad ehk esimese 15 päeva eest kuni 75 eurot päevas, ülejäänud 16-31 päeva 50 eurot päevas. Alternatiivne võimalus on ka maksuvaba päevade erisus päevade lõikes ära kaotada ja kehtestada ühtne piirmäär kõikide päevade eest terve kuu üleselt ehk kuni 30 päeva, 65 eurot päevas.

**Tulenevalt eeltoodust ja juhindudes soovist parandada ettevõtjate konkurentsitingimusi, kutsume teis üles arutelule võimaliku seaduseelnõu algatamise ettepaneku koostamiseks ja Vabariigi Valitsusele esitamiseks.**

Heale koostööle lootma jäädes.

Lugupidamisega

/digiallkiri/ /digiallkiri/

Arto Aas Ermo Perolainen

Eesti Tööandjate Keskliidu tegevjuht ERAA peasekretär

/digiallkiri/ /digiallkiri/

Mait Palts Indrek Peterson

Eesti Kaubandus-Tööstuskoja peadirektor Eesti Ehitusettevõtjate Liidu tegevdirektor